
Άννα Ιωαννίδου, Πολιτικός Ἐπιστήμων και Νομικός, ΜΔ Νομικής 
ΑΠΘ 


Αδίταςί 


Τη ἴπε α[ογπιαίῃ οἱ πο Π]δίοτίς, ϱἱοβα[-5σαΙο εΠαηπρος οἱ δερίοπηρετ 1111, 2001, 
τεῄεςίίοπς Ἠανε Ραΐπρ ἀαενε]ορεά οἩ {πα Ποί ἴδδιιος οί τοςΠαρίηρ ἴῑπα δἰαίε-οἰϊζεη 
το]αΠοηςΠΙρ ἵπ α δοεἱθίγ οἱ {εατ, εηρίπεηῖηρ οἱ {ο δἰαΐθ, αράαῖπς ἴπο γ/ατ ἂ5 α 
ΡοΙίογ-πιᾶΚίΠρ ἴοοι, απά [πε θμτ]ηΚίπρ οἱ οἰεϊζεης΄ τἰρῃίς οἩη Τε α[ίαί ος ἴπα Ιά6οΙοΡγ 
οί θεοιΠ!ίγ απά ῥρτοίθείίοηπ οἱ Πιπιαπ ΠΗ{α. ΥΝΙ [πο ἔοσας οἩ ΙἴδΙΓοΓίςπι, οπἰπιίπαι 
τερτεςδδίοη, εἰνί] τὶρῃί5, σΙοραΠζαίοη, ἴδδιες πανε Ρεῖηρ ταῖθεά οἩἨ ἴῃπο ἵδδααος οἱ 
Πατάεηῖηρ ἴπε τοριθβδίνε πιεοπαπίςπῃ Οἱ [πα δίαΐε, ἴπε 5αρρτεδείοη οἱ Παθάοπις απά 
πο εἰασίτοπῖς 5αγνεΙ]]απος οἱ εἰᾷζεῃς. 

Στον απόηχο των ιστορικών, πλανητικής εμβέλειας αλλαγών της Ί1ης 
Σεπτεµβρίου 2001, αναπτύσσονται στοχασµοί που διαπραγματεύονται τα 
φλέγοντα θέµατα της αναδιαµόρφωσης των σχέσεων του κράτους µε τον πολίτη 
στο πλαίσιο µίας κοινωνίας φόβου, της ισχυροποίησης του κράτους, της 
επικαιροποίησης του πολέμου ως εργαλείου χάραξης της πολιτικής και της 
συρρίκνωσης των δικαιωμάτων των πολιτών στο βωμό τῆς ιδεολογίας της 
ασφάλειας και της προστασίας της ανθρώπινης ζωής. Με άξονα τα θέµατα 
τροµοκρατία-ποινική καταστολή-δικαιώµατα του πολίτη-παγκοσµιοποίηση 
κατατίθενται προβληματισμοί που αφορούν τα ζητήματα της σκλήρυνσης του 
κατασταλτικού μηχανισμού του κράτους, της συμµπίεσηῃς των ελευθεριών και της 
ηλεκτρονικής επιτήρησης των πολιτών. 


Τρομοκρατία, παγκοσμιοποίηση και κράτος δικαίου 

Στην παγκοσμιοποιηµένη δυτική κοινωνία µετά το τρομοκρατικό χτύπημα της 
Ί1ης Σεπτεµβρίου 2001 αναπτύσσεται µία βιομηχανία της ενοχής, σύµφωνα µε 
την οποία οποιοσδήποτε παρεκκλίνει απὀ το ιδεατό μοντέλο του «μέσου συνετού 
πολίτη» στιγµατίζεται ως δυνητικός τροµοκράτης. Ἡ στρατηγική της 
ενοχοποίησης δεν γνωρίζει ιδεολογικούς, πολιτικούς ή πολιτισμικούς φραγμούς. 
Ύπό το πρίσμα δαιµονοποίησης τῆς διαφορετικότητας και µείωσης τῆς ανοχής, ο 
επίφοβος άλλος θα μπορούσε να ανήκει σε οποιαδήποτε µειονοτική ομάδα, να 
είναι μουσουλμάνος, ακροδεξιός, αριστεριστής, ομοφυλόφιλος, τοξικοµανής και 
η Λίστα των υπόπτων συνεχίζεται. Μία παρενέργεια της διεθνούς καταστολής 
και της αστυνοµοκρατίας είναι η υπονόμευση και περιθωριοποίηση 
πρωτοβουλιών ενεργοποίησης και αυτοοργάνωσης των πολιτών, όπως το κίνηµα 
κατά της παγκοσμιοποίησης. Σημειώνουμε ότι ακόµη και το άτομο που 

χαρακτηρίζεται από την εξουσία ως συνετό και πειθαρχηµένο µε την πρόταξη 
της αρχής του νόµου και της τάξης µπορεί να αναχθεί σε εσωτερικό εχθρό του 
παγκοσμιοποιηµένου συστήµατος ασφαλείας. Για παράδειγµα, στις ΗΠΙΑ έχει 
επινοηθεί ο όρος “5ἱεερετς”, ο οποίος προσιδιάζει στους εν δυνάµει τρομοκράτες 
που διάγουν ένα βίο καθωσπρέπει και συμβατικό, αποκρύπτοντας την επιθετική 
τους προσωπικότητα. 

Επιπλέον, η οργάνωση τῆς κοινωνικής ζωής µε επίκεντρο την αστυνόμευση και 
την χρήση νόμιμης βίας έχει ως αποτέλεσµα την εξοικείωση ενός τμήματος τῆς 
νέας γενιάς των ΗΠΙΑ µε την εικόνα της οπλοφορίας και οπλοχρησίας. Η 
αμερικανική κοινή γνώμη συγκλονίζεται απὀ αλλεπάλληλα κρούσματα 
αιματηρής νεανικής επιθετικότητας στα σχολεία , κατάσταση που αποδεικνύει 
ότι η φυσική βία έχει διαχυθεί και εµπεδωθεί ακόµη και στο χώρο της δηµόσιας 
εκπαίδευσης. 


Τα συναισθήματα του φόβου και τὴς ανασφάλειας γίνονται εργαλεία 
χειραγώγησης των πολιτών και νομιμοποιούν την χρήση αυταρχικών, 
κατασταλτικώὠν μεθόδων απὀ την κρατική εξουσία. Κάτω από συνθήκες 
ψύχωσης για θέµατα εθνικής ασφάλειας και φόβου για το αύριο παρατηρούνται 
συχνά φαινόμενα καταπίεσης τῆς ατοµικής ελευθερίας, ενίσχυσης της κρατικής 
εξουσίας και απογύμνωσής της απὀ κάθε ηθικοπολιτική διάσταση, µε 
αποτέλεσµα να αλλοιώνεται το περιεχόµενο της δημοκρατίας και των 
ανθρωπιστικών αξιών. Τα νομοθετήµατα-«τρομονόμου που ψηφίζονται στις 
ευρωπαϊκές χώρες ακροβατούν στο χείλος της δημοκρατικής τάξης και απειλούν 
τα κεκτημένα του φιλελευθερισμού. Η επίταση τῆς αστυνόμευσης έχει ως 
αποτέλεσµα την ποινικοποίηση πολλών εκφάνσεων τῆς πολιτικής και 
κοινωνικής ζωής, όπως η ειρηνική συμμετοχή σε µία διαδήλωση και η 
παρακολούθηση ενός αθλητικού αγώνα. 

Στο μικροσκόπιο τῆς εξουσίας µε την συναίνεση του ατόμου εισέρχεται ακόµη 
και το σώμα, το οποίο «αντικειμενικοποιείταυ και γίνεται αντικείµενο άσκησης 
ελέγχου, τακτική που παραγκωνίζει την αξιοπρέπειά του και την ελεύθερη 
ανάπτυξη της προσωπικότητάς του. Ἡ αυταρχική καταστολή, αναζητώντας 
απευθείας και δίχως νομικά εμπόδια τους εσωτερικούς εχθρούς, επιτηρεί τα 
μόνιμα χαρακτηριστικά του ανθρώπου, την βιολογία και την μορφολογία του. 
Με σύμμαχο την προηγμένη τεχνολογία, τελειοποιούνται και προάγονται 
μέθοδοι αστυνόμευσης των προθέσεων του ανθρώπου, έτσι ώστε να ανιχνευτούν 
στοιχεία αντικοινωνικότητας και επιθετικότητας. ΙΤροωθούνται, για 
παράδειγµα, συσκευές που διακρίνουν την ταυτότητα του ατόμου µέσω της 
ίριδας των ματιών, την οποία φωτογραφίζουν διακριτικές κάµερες. 

Είναι αδιαμφισβήτητο ότι το σύγχρονο σύστηµα ασφάλειας µε την βοήθεια της 
Φψηφιακής τεχνολογίας και ιδίως του διαδικτύου είναι σε θέση να εποπτεύει και 
να ελέγχει τους πάντες, δημιουργώντας έτσι ένα ηλεκτρονικό, δορυφορικό 
πανοπτικό παρακολούθησης. Το ηλεκτρονικό µάτι συμπυκνώνει ένα γενικότερο 
σύστηµα πειθαρχίας, κομφορμισμού και επιτήρησης της «κανονικότητας», το 
οποίο µε λεπτομερείς ουθµίσεις, έντεχνους και αθέατους καταναγκασμούς και 
διαδικασίες κοινωνικού ελέγχου επιβάλλεται σε κάθε άτοµο και συντηρείται από 
τους μηχανισμούς της εξουσίας. Παράλληλα, ο απλός πολίτης οφείλει να είναι 
γνωστός, διαφανής, πολλαπλά καταγεγραμµένος και µετο πρόσωπο ακάλυπτο. 

Με το πρόσχημα τῆς διαφύλαξης τῆς κοινωνικής ασφάλειας και της εθνικής 
άµυνας, οι οποίες εντάσσονται πλέον στις πολιτικές προτεραιότητες, 
υπονομεύεται η ιδιωτικότητα, ακόµη και η ερωτική ζωή του πολίτη, καθώς οι 
διωκτικές αρχές έχουν νοµότυπα πρόσβαση στο άσυλο της κατοικίας και στο 
απόρρητο των επικοινωνιών και συγχρόνως μπορούν να επεξεργαστούν 
ευαίσθητα προσωπικά δεδοµένα. Επιπροσθέτως, το δόγµα της µηδενικής 
ανοχής, της πολιτικής πρόληψης του οργανωμένου εγκλήματος και της 
κοινωνικής συμμόρφωσης γίνονται αυτοσκοπός και οι δημοκρατικοί θεσμοί 
αλώνονται, σε τέτοιο μάλιστα σηµείο ώστε να ενθαρρύνεται η ανεπιεικής, 
αυταρχική αντιμετώπιση πολιτών που προβαίνουν σε ασήμαντες καθημερινές 
µικροπαραβάσεις, όπως κυκλοφορία αστέγων, οδήγηση ποδηλάτων χωρίς 
κουδούνι, πεζοπορία εκτός διαβάσεων. 

Στην ολοκλήρωση µίας παγκόσμιας καταστολής αναμφισβήτητα συμμετέχουν 
δυναμικά οι φορείς του ιδιωτικού πολυεθνικού κεφαλαίου. Στις εγκαταστάσεις 
των εμπορικών κέντρων και στους πολυχώρους διασκέδασης η κοινωνική επαφή, 
η Ψυχαγωγία και η κατανάλωση πραγματοποιούνται πλέον σε συνθήκες 
εντατικοποιηµένῃης ιδιωτικής αστυνόμευσης µε εποπτικά µέσα υψηλής 
τεχνολογίας. Όι εμπορικοί και πολιτισµικοί αυτοί χώροι μετατρέπονται 
σταδιακά σε μοντέλα εξυγίανσης απὀ το έγκλημα και την παραβατική 
συμπεριφορά, µε την επιβολή στους πολίτες-καταναλωτές µίας τεχνητής 
πειθαρχίας, τάξης και ευρυθµίας. 

Ένα επιπρόσθετο µέσο ελέγχου του ατόμου και εξάρτησής του απὀ τις 
νεοφιλελεύθερες δοµές της αγοράς αποτελεί η πιστωτική κάρτα , η οποία έχει 
υποβαθµίσει σηµαντικά το ρόλο του δηµόσιας κοπής χρήµατος στις συναλλαγές 
και τείνει να λειτουργήσει ως υποκατάστατο του δελτίου ταυτότητας σε θέµατα 
αναγνώρισης και εξατοµίκευσης του πολίτη. Με το ηλεκτρονικό ίχνος της 
πιστωτικής κάρτας οι τεράστιοι τραπεζικοί οργανισμοί μπορούν εύκολα να 
εντοπίσουν τον χρήστη και να σκιαγραφήσουν το προφίλ του, αξιοποιώντας την 
πρόσβαση που έχουν στα προσωπικά δεδοµένα μεγάλης μερίδας που 
πληθυσμού. 

Εκτός από τις ΗΠΙΑ και στην Ευρωπαϊκή Ένωση λαμβάνονται αποφάσεις και 
σχεδιάζονται µεταβολές, µε βάση το επιχείρημα ότι η ανάγκη για ασφάλεια 
είναι πιο πρωταρχική από τις θεμελιώδεις αρχές τῆς αστικής κοινοβουλευτικής 
δημοκρατίας. Τα κράτη-μέλη στην πορεία τους προς την ευρωπαϊκή ολοκλήρωση 
µε πρόσχηµα τον αυξημένο κίνδυνο για μελλοντικές τρομοκρατικές ενέργειες 
προωθούν στρατηγικές, οι οποίες επαναφέρουν στο επίκεντρο της πολιτικής 
ατζέντας την λογική και την ιδεολογία του πολέμου και μάλιστα µε την µορφή 
του προληπτικού μέσου, τη βία, την στρατιωτική οργάνωση, την αμυντική και 
αντεγκληµατική πολιτική. 

Στο σηµείο αυτό αναφέρουμε τα παραδείγματα τῆς θέσπισης του ευρωστρατού, 
του Ευρωπαϊκού Εντάλµατος Σύὐλληψης, του ενιαίου Ευρωπαίου Εισαγγελέα, της 
Μονάδας Δικαστικής Συνεργασίας (Ειτο]αδί, της ενιαίας ευρωπαϊκής 
αστυνομίας (Εωτορο!), της κατάρτισης λίστας τροµοκρατικών οργανώσεων και 
της σύσφιξης των σχέσεων Ευρωπαϊκής Ἐνωσης-ΝΑΤΟ. Ειδικότερα, µε την 
δηµιουργία ενός ενιαίου ευρωπαϊκού δικαστικού χώρου και µετην εφαρµογή του 
Ευρωπαϊκού Εντάλματος Σύὐλληψηῆς, καταργείται στην ουσία το δικαίωμα του 

κάθε κράτους- μέλους να αποτιµά την εγκυρότητα της έκδοσης ενός ατόμου που 
βρίσκεται στην επικράτειά του, συμπεριλαμβανομένων και των πολιτών του. 

Με την όσµωση του εσωτερικού µε το εξωτερικό, του εγχωρίου µε το διεθνές, οι 
διαχωριστικές γραμμές που συνθέτουν την εικόνα και οριοθετούν τη δράση του 
σύγχρονου κράτους τείνουν να καταργηθούν. Καθώς η παγκοσμιοποίηση και η 
διεθνής τρομοκρατία -ως σύμπτωμα της αποδιοργάνωσης του παγκόσμιου 
κοινωνικοπολιτικού συστήµατος- έχουν αποκτήσει µια κοινή διάσταση και µια 
σταθερή συνισταμένη, η εσωτερική και εξωτερική πολιτική, η εθνική ασφάλεια 
και η διεθνής συνεργασία, ο πόλεμος ενάντια στην τρομοκρατία και στο 
έγκλημα διαχέονται και αλληλοσυμπληρώνονται. 


Συνοψίζοντας, μπορούμε να υποστηρίξουµε ότι στις σύγχρονες κοινωνίες του 
φόβου είναι ευδιάκριτος ο κίνδυνος να παλινδροµήσει η ανθρωπότητα στην 
αναγέννηση του «αστυνομικού κράτους» ή του «κράτους φρούριο», µέσα στο 
οποίο εξέχουσα θέση και προτεραιότητα Θα δίνεται στους μηχανισμούς της 
αστυνομίας και του στρατού. Ο δηµόσιος βίος ενδέχεται να μετατραπεί σε 
περίκλειστο φρούριο, περιχαρακωµένο απὀ έκτακτες νομοθεσίες, ειδικούς 
μηχανισμούς και θεσμούς, που αδρανοποιούν την κοινωνία, αφυδατώνουν τις 
ιδέες και αιχμαλωτίζουν τους πολίτες στο καθεστώς του γενικευµένου ελέγχου 
και της καθολικής υποψίας. Ὑπό το πρίσµα µίας γενικευµένης ανασφάλειας, η 
σχέση του κράτους µε τον πολίτη αναθεωρείται προς την κατεύθυνση της 
ενίσχυσης της κρατικής αυθεντίας͵ τῆς ατροφίας της κοινωνίας των πολιτών, της 
υποβάθµισης του δημοσίου διαλόγου, της φίµωσης της διαφορετικής άποψης, 
της περιθωριοποίησης των συλλογικών διεκδικήσεων και της επιτακτικής 
κοινωνικής ανάγκης για κρατική θωράκιση. 


Κοινωνική ανασφάλεια και εντατικοποίηση του αισθήµατος απειλής της 
ανθρώπινης ζωής: Επαναπροσδιορισµός των σχέσεων κράτους-πολίτη µετά 
το γεγονός της 11ης Σεπτεµβρίου 2001 

Στην σύγχρονη πραγματικότητα, οι πολίτες εμφανίζονται σχεδόν βέβαιοι ότι η 
ανθρωπότητα εισέρχεται σε µια φάση βαρβαρότητας, που Θα συνοδεύεται 
συγχρόνως απὀ µόνιµη τρομοκρατική απειλή, κοινωνικές αναταραχές, 
απολυταρχικές πρακτικές, οικονομική ύφεση, πολεμικές συρράξεις ακόµη και 
προληπτικού χαρακτήρα. Η ένταση και η μεγιστοποίηση του προβλήματος της 
τρομοκρατίας -με κορυφαία έκφραση το γεγονός της 11ης Σεπτεµβρίου 2001- 
γίνεται ιδιαίτερα αισθητή σε µία περίοδο, κατά την οποία ο πολίτης αισθάνεται 
ήδη ανυπεράσπιστος και απειλούμενος απὀ την ανεξέλεγκτη ανάπτυξη της 
επιστήµης και των τεχνολογικών εφαρμογών της, καθώς και απὀ την 
αποδόµηση του κράτους-πρόνοιας εξαιτίας της προώθησης νεοφιλελεύθερων, 
τεχνοκρατικών αντιλήψεων στο πεδίο της εργασίας. 

Ειδικότερα, η ανάπτυξη της ροµποτικής και της νανοτεχνολογίας σε συνδυασμό 
µε την δυνατότητα κλωνοποίησης του ανθρώπου, ελέγχου της γενετικής 
ταυτότητας, εξέλιξης των υπολογιστών σε μηχανές αυτόνομης σκέψης και 
πλήρους αλλοίωσης των περιβαλλοντικών συνθηκών Θέτουν πρωτόγνωρους 
προβληματισμούς που αφορούν την υπόσταση, την βιολογική και κοινωνική 
επιβίωση του ανθρώπου. Επιπλέον, στο πλαίσιο της παγκοσμιοποίησης 

επικρατεί κλίµα εργασιακής αβεβαιότητας και ανασφάλειας, καθώς η πλήρης 
και διαρκής απασχόληση, η υγειονομική, συνταξιοδοτική κάλυψη και η παροχή 
κρατικών επιδομάτων αναγορεύονται σε εὔθραυστα και συνεχώς επαπει- 
λούμενα προνόμια. 

Οι νέες μορφές τρομοκρατικής δραστηριότητας, όπως υποστασιοποιήθηκαν µε 
την βάναυση επίθεση της 11ης Σεπτεµβρίου, δεν προσβάλλουν πλέον φορείς 
κρατικών αξιωμάτων και εκπροσώπους μεγάλων οικονοµικών συμφερόντων 
(πρακτικές που ακολουθούσαν οι τρομοκρατικές πολιτικές οργανώσεις των 
δεκαετιών 70 και '80). Λειτουργώντας έξω απὀ το πεδίο της πολιτικής 
αντιπαράθεσης, υιοθετούν το πρότυπο της μαζικής δολοφονίας, επεκτείνοντας 
το φόβο για µία θανατηφόρα επίθεση στο σύνολο του κοινωνικού φάσματος. Η 
κουλτούρα του τρόμου και του πανικού για τον µη φυσικό θάνατο διογκώνεται 
µε την δυνατότητα αξιοποίησης στο έπακρο από το δίκτυο των τρομοκρατών των 
ραγδαίων επιτευγμάτων τῆς τεχνολογίας στους τοµείς της ηλεκτρονικής, της 
γενετικής και της βιολογίας, ενδεχόμενα τα οποία αγγίζουν το παράλογο, το 
ασύλληπτο, παραπέμποντας σε σενάρια επιστημονικής φαντασίας. 

Το ενδεχόμενο µίας απόλυτης, αδέσµευτης τρομοκρατικής απειλής µε 
πλανητική εμβέλεια και η γενικευμένη κοινωνική ανασφάλεια και αβεβαιότητα 
έχουν αποκτήσει ιδιαίτερη ένταση και µορφή λόγω των ιδεολογικών και 
πολιτικών ανακατατάξεων που προκάλεσε η πρωτόγνωρη επίθεση της 11ης 
Σεπτεµβρίου 2001 στην Νέα Ὑόρκη. Μετά από αυτήν την ημερομηνία, σε ένα νέο 
διεθνές γεωπολιτικό και γεωστρατηγικό τοπίο, τα αδιέξοδα της δυτικής 
μεταψυχροπολεµικής κοινωνίας εντάθηκαν και έγιναν εντυπωσιακά ευκρινή, 
καθώς ο φανατισµός και η ωὠµή, ανελέητη βία μετατράπηκαν σε καθημερινή 
πολιτική πρακτική. Η άτυπη μετατροπή µίας ανοιχτής δημοκρατικής κοινωνίας 
σε κοινωνία «έκτακτης ανάγκης» οδήγησε σε έναν σχεδόν εκούσιο 
αυτοπεριορισµό των πολιτών των δυτικών κοινωνιών και κατά κύριο λόγο των 
ΗΠΙΑ από την άσκηση στοιχειωδών ελευθεριών τους, όπως η ασφαλής 
μετακίνηση, η ἐλευθερία συνάθροισης, η ελεύθερη έκφραση και το δικαίωµα της 
διαφωνίας µετις κρατούσες αντιλήψεις. 

Η εν δυνάµει εμπόλεμη κατάσταση στην οποία περιήλθε όλος ο πλανήτης 
παρήγαγε µία εκ νέου οικοδόμηση άρρηκτων σχέσεων των πολιτών µε το 
κράτος, το οποίο -στηριζόµενο στον κίνδυνο µίας εξωτερικής απεριόριστης βίας- 
εμφανίστηκε ως προστάτης της ζωής, εγγυητής της τάξης, της κανονικότητας 
και της σταθερότητας. Με στόχο την ασφάλεια κράτος και πολίτης 
αναδιαπραγματεύτηκαν τις εκατέρωθεν υποχρεώσεις και τα δικαιώματά τους. 
Οι πολίτες εκχώρησαν χωρίς ενδοιασµό µέρος απὀ τα κεκτημένα δικαιώματά 
τους στην κρατική εξουσία και εθελουσίως αναζήτησαν την προστασία τους 
στην κρατική σφαίρα. Στην πραγματικότητα µετά την 11η Σεπτεµβρίου 
διαμορφώθηκε στις ἨΠΙΑ ένα νέο κοινωνικό συμβόλαιο, µία συμφωνία 
πρόσδεσης των πολιτών-ιδιωτών στις επιταγές µίας στρατιωτικοποιηµένης 
μηχανής. 

Ωστόσο, πρέπει να σημειωθεί ότι στην περίπτωση των ΗΠΑ, το κράτος υπό 
προὐποθέσεις παραχωρεί τµήµα της δηµόσιας εξουσίας και του μονοπωλίου του 
στην βία, αναγνωρίζοντας στους ιδιώτες εκτεταμένο δικαίωµα στην κατοχή και 
χρήση όπλου, το οποίο νοείται ὡς ατομικό δικαίωµα στην αυτοάµυνα. ἩΗ 

πρακτική αυτή ριζοσπαστικοποιήθηκε και επεκτάθηκε µετά την αόρατη, 
ανώνυμη απειλή και την ανεξέλεγκτη βία της 11ης Σεπτεµβρίου. Η δραστική 
αναβάθµιση του ρόλου του κράτους σε σχέση µε τις νεοφιλελεύθερες 
παγκοσμιοποιηµένες δοµές -δεδοµένης και τῆς δυνατότητας του Αμερικανού 
πολίτη να καταστέλλει μόνος του την βία που προσλαμβάνει ως απειλή- 
μετέτρεψε τον ιδιώτη από καταναλωτή σε µαχόμενο στρατιώτη. 

Λόγω του μεγέθους του φόβου και της προπαγανδιστικής επίκλησης µίας 
μόνιμης απειλής, προτάχθηκε το αίτηµα τῆς ασφάλειας ως απόλυτα φυσικό και 
νοµιµοποιήθηκε η κοινωνική διαίρεση σε πλειοψηφία φοβισμένων πολιτών και 
σε οµάδες πολιτών, που ορίζονται ως δυνητικοί δράστες τροµοκρατικών 
ενεργειών και γενικά κατονοµάζονται από το κράτος ως απειλητικοί. Μέσω της 
θεµατοποίησης ενός γενικευµένου φόβου και του προσχήµατος του 
αντιτρομοκρατικού αγώνα, απλοί καθημερινοί άνθρωποι μπήκαν στο στόχαστρο 
του κατασταλτικού κρατικού μηχανισμού µε µόνα κριτήρια την πολιτισμική 
ταυτότητα, το θρησκευτικό συναίσθηµα καιτην καταγωγή. 


δπις κοινωνικές σχέσεις υιοθετήθηκαν πρότυπα ρατσιστικής, ξενοφοβικής, 
επιθετικής συμπεριφοράς και ενεργοποιήθηκαν αντιμουσουλµανικά, αλλά και 
αντισηµιτικά στερεότυπα και αντανακλαστικά. Δημιουργήθηκε µία κατάσταση 
συναγερμού και καχυποψίας, στην οποία οι εκδηλώσεις υπέρµετρου 
πατριωτισμού και η όξυνση των συλλογικών παθών τροφοδότησαν την 
µισαλλοδοξία καιτα εγκλήματα μίσους. 


Κρατική αντι-Ρία: Πόλεμος των ΗΠΑ κατά της τρομοκρατίας 

Η 11η Σεπτεµβρίου θεωρείται τοµή στην ιστορία της τρομοκρατίας, καθώς η 
ωµότητα και η επιθετικότητα που εκφράστηκαν στην περίπτωση αυτή εισάγουν 
ένα νέο υπόδειγμα τρομοκρατικής δράσης, απολιτικής βίας και µία νέα διάσταση 
της μαζικής καταστροφής. Ο τρόπος εκδήλωσης της καινοτόµου αυτής 
βαναυσότητας (αοριστία, αδιαφάνεια, ανωνυμία, το συναίσθηµα του 
γενικευµένου κινδύνου ) ελάχιστα συνάδει µε τα αναγνωρίσιμα στοιχεία του 
πολιτικού παιχνιδιού και της παραδοσιακής πολιτικής βίας, όπως εκλογίκευση, 
οικονοµία τῆς βίας, κοινωνικά ερείσματα της βίαιης πράξης, ορθολογική 
πολιτική στόχευση, επιθυµία κατάληψης ή μετασχηματισμού της εξουσίας. 
Ωστόσο, η ακραία αυτή βία προκάλεσε µία πολιτικοποιηµένη έκδηλη και υλική 
αντι-βία απὀ τους κρατικούς κατασταλτικούς θεσμούς, οι οποίοι µε την 
κινητοποίησή τους προς την κατεύθυνση του πολέμου µε σκοπό την εξάρθρωση 
των τροµοκρατικών δικτύων αναδιάρθρωσαν ριζικά τις πολιτικές σχέσεις. 

Οι πολιτικοκοινωνικές εξελίξεις µετά την επίθεση της ΊΊης Σεπτεµβρίου 2001 
σηµατοδότησαν µία περίοδο αβεβαιότητας, αστάθειας, ασάφειας και κινδύνων. 
Ἡ πρωτόγνωρη αίσθηση απειλής οδήγησε σε συσπείρωση των πολιτών γύρω 
απὀ τον εµμπόλεμο κρατικό μηχανισμό ως µοναδική πηγή ασφάλειας και σε 
αστραπιαία ανασύνταξη όλων των κατασταλτικών μηχανισμών τους κράτους 
(κεντρική διοίκηση, στρατός, αστυνομία, μυστικές υπηρεσίες, δικαστική εξουσία) 
και επαναπροσδιορισµό των αρμοδιοτήτων τους. 

Αξίζει να αναφερθεί ότι τον Οκτώβριο του 2001 ο πρόεδρος ΒΙ5Η συγκέντρωνε 
ποσοστά δημοτικότητας που άγγιζαν το 9070, καθώς το σύνολο του αμερικάνικου 

λαού συσπειρώθηκε γύρω απὀ το σύμβολο της αμερικάνικης σηµαίας και το 
πρόσωπο του «προέδρου-αρχιστράτηγου». Στον επίσημο κρατικό Λόγο 
ενισχύθηκαν και κυριάρχησαν οι διαιρετικές τοµές του τύπου Δύση-Ανατολή, 
Χριστιανισµός-Ισλάμ, Πολιτισµός-Βαρβαρότητα, Καλό-Κακό. 

Η κλιμάκωση τῆς βίας και η αντιτροµοκρατική φρενίτιδα λόγω του εύρους και 
της απήχησης του βάναυσου πλήγματος της Ί]ης Σεπτεµβρίου συνδέθηκαν 
άµεσα µετην σχεδόν καθολική αποδοχή των προτάσεων -που εκφράστηκαν από 
τα πλέον σκληροπυρηνικά και καταπιεστικά στοιχεία της αμερικανικής ηγεσίας- 
για αυξανόμενη στρατιωτικοποίηση, εσωτερική πειθάρχηση, ιδιωτικοποίηση της 
κοινωνικής ασφάλισης και οπισθοδρόµηση στους τοµείς της κοινωνικής 
πρόνοιας. Ο πολλαπλασιασμός του στρατιωτικού προὐπολογισμού των ΠΙΑ 
άντλησε κονδύλια απὀ την περικοπή των δαπανών για ομοσπονδιακά 
προγράµµατα υγειονομικής περίθαλψης, εκπαίδευσης, συνταξιοδότησης και 
στεγαστικής πολιτικής. 

Στο πλαίσιο ενός «αμυντικού ιμπεριαλισμού», οι ΗΠΑ µε την µορφή µίας 
παγκόσμιας ηγεμονικής στρατιωτικής και οικονοµικής δύναμης όρισαν τον 
εχθρό και αποφάσισαν ποιο είναι το δίκαιο και ιδιαίτερα ποια είναι τα 
ανθρώπινα δικαιώµατα. Ἡ κυβέρνηση των ἨΠΠΑ, υποδυόµενη την θέση του 
θύματος, αναπαρήγαγε και όξυνε την βία, δρώντας μονομερώς εκτός των 
θεσμών τῆς διεθνούς κοινότητας. Ἡ πρόσληψη του χωρικά και χρονικά 
εστιασµένου τρομοκρατικού χτυπήµατος της Ί]ης Σεπτεµβρίου από τα 
κυβερνητικά στελέχη των ΗΠΙΑ ως πολεμικής επιχείρησης οδήγησε στην 
προώθηση της στρατιωτικής επιλογής ως µόνης δυνατής λύσης, η οποία μάλιστα 
µορφοποιήθηκε ως ένας διαρκής πόλεμος παρά ως µία επιχείρηση αντιποίνων. 
Παρακάμπτοντας το διεθνές δίκαιο, η αμερικάνικη κυβέρνηση απάντησε στα 
τροµοκρατικά χτυπήματα µε την κήρυξη πόλεμου κατά της τροµοκρατίας, τον 
οποίο ανήγαγε σε βασικό όχημα προώθησης των πολιτικών θέσεών τῆς. 
Ειδικότερα, ο  ιδιότυπος αυτός πόλεμος, που επιστρατεύτηκε ως το πλέον 
παραδοσιακό εργαλείο βίας, αναδιάταξε τις διεθνείς συμμαχίες, όντας 
αποκλειστικό κριτήριο και µέσο χάραξης τῆς εξωτερικής πολιτικής των ΗΠΙΑ. 

Ἡ εξάρθρωση της τρομοκρατίας, υποβαθµίζοντας την οητορική του 
εκδημοκρατισμού, του «στρατιωτικού ανθρωπισμού» και της προστασίας των 
ανθρωπίνων δικαιωμάτων, Λειτούργησε ως κύρια νοµιµοποιητική βάση για 
διεξαγωγή πολέμων, αιματηρών επεμβάσεων «νόμιμης άμυνας» (Αφγανιστάν 
και Ιράκ) και για άσκηση πίεσης σε κυβερνήσεις σε επίπεδο διεθνών σχέσεων. 
Έχει υποστηριχτεί ότι η στρατιωτική επέμβαση στο Αφγανιστάν -σε αντίθεση µε 
τον πόλεμο στο Ιράκ- ήταν µία άµεση αυθεντική συνέπεια της 11ης Σεπτεμβρίου. 
Το Ιράκ, το οποίο σύμφωνα µε διάγγελµα του προέδρου Βια5η (29/1/2002) 
εντάχθηκε στα κράτη που οριοθετούν τον «άξονα του κακού», 
συμπεριλαμβανόταν ήδη από την εποχή του Κλίντον στα ΄τοριο κίαίες” (κράτη- 
ταραξίες) που είχαν οριστεί ως δυνητικοί στόχοι µε το ίδιο ακριβώς πρόσχημα 
της εξαγωγής τρομοκρατών και της κατασκευής όπλων μαζικής καταστροφής. 

Στρατιωτικοποίηση της αμερικανικής κοινωνίας: Ισχυροποίηση του 
κράτους και συρρίκνωση των δικαιωμάτων των πολιτών 

Η επίθεση της 11ης Σεπτεµβρίου 2001 στο Μανχάταν απομυθοποίησε την εικόνα 
της άτρωτης «αυτοκρατορίας» και έδωσε το έναυσμα για µία πρωτοφανή στην 
ιστορία των ΠἨΠΠΑ πολιτική και ηθική συμπαράσταση απὀ λαούς και 
κυβερνήσεις. Στην χρονική περίοδο που μεσολάβησε απὀ το τρομοκρατικό 
χτύπημα ὡς τον πόλεμο των ΗΠΑ κατά του Αφγανιστάν, η δηµιουργία µίας 
μαζικής αλληλεγγύης και αντιτροµοκρατικής κοινωνικής συναίνεσης σε 
παγκόσμιο επίπεδο ευνόησε την αποδοχή ιδεολογιών υπέρ του νόµου, της 
δηµόσιας τάξης και της κρατικής θωράκισης. 

Το γεγονός της ΊΊης Σεπτεµβρίου παρουσιάζει την εξής ιδιομορφία, η οποία του 
προσδίδει την ιδιότητα της ζωντανής αποµίµησης της κινηματογραφικής βίας 
του ἨΠοῄγγνοοά: Μιμείται απροκάλυπτα τους φόβους της αμερικανικής 
κοινωνίας, καθώς και όλες τις μυθοπλασίες του αμερικανικού κινηματογράφου 
για τους πολέμους και την απειλή µίας ολοκληρωτικής καταστροφής και τις 
καθιστά µε πρωτοφανή τρόπο βιωµένη εμπειρία. 

Στην σύγχρονη κοινωνία της µαζικής πληροφόρησης, του εµπορευ- 
µατοποιηµένου θεάματος και της επικοινωνιακής κατανάλωσης, τα αμερικανικά 
Μ.Μ.Ε. ισχυροποίησαν το αίσθηµα τῆς απειλής και του πανικού για μελλοντικές 
τρομοκρατικές πράξεις, εστιάζοντας στο ζήτημα της ασφάλειας, το ευαίσθητο 
σηµείο του µέσου πολίτη το αµέσως επόμενο διάστηµα µετά την μαζική 
δολοφονία της 11ης Σεπτεµβρίου. 

Με την δύναμη τῆς εικόνας και την δια του λόγου αναπαράστασή της, η 
βάναυση και τραυµατική µορφή εγκληματικότητας λειτούργησε ως θέαμα, ως 
“πιθάϊα ενεπί”, κάνοντας ορατό και άµεσο τον κίνδυνο απὀ έναν άφαντο εχθρό, 
που έχει την δυνατότητα να προκαλεί ανυπολόγιστες και απρόβλεπτες 
καταστροφές. Τα Μ.Μ.Β. των ΗΠΑ και εἰδικότερα η τηλεοπτική κάµερα µε την 
φορτισμένη συναισθηματικά διαρκή προβολή της εικόνας των φλεγόμέενων 
διδύμων πύργων, ενσωμάτωσαν τον «φόβο στην πολιτική συμπεριφορά, 
µετατρέποντάς τον σε παράγοντα επηρεασμού των πολιτικών εξελίξεων και 
των εκλογικών αναμετρήσεων. 


Η πλειοψηφία ταυτίστηκε -υπό την ψυχολογική και συναισθηματική πίεση της 
εκδήλωσης τροµοκρατικών ενεργειών- µε το δόγµα τὴς ασφάλειας, µε 
αποτέλεσµα να µην εναντιώνεται σε πρακτικές υποβάθµισης και 
ακρωτηριασμού των ατομικών και συλλογικών ελευθεριών. Η κοινή γνώµη, 
αμυνόμενη, αποβλέποντας στην προστασία πρωταρχικών ιδιωτικών αγαθών - 
όπως το δικαίωµα στην ζωή και στην σωματική ακεραιότητα- προέβαλε 
αιτήματα που αφορούσαν στην αποτελεσματική καταστολή της τρομοκρατίας 
µε επίκεντροτην σύλληψη καιτην αυστηρή τιμωρία των φορέων της. 

Σε δημοσκόπηση που διενεργήθηκε 3 µέρες µετά την 11η Σεπτεµβρίου, το 7476 
των ερωτηθέντων Αμερικανών δήλωσε ότι «Θα ήταν απαραίτητο, οι πολίτες να 
παραιτηθούν απὀ κάποιες ατομικές ελευθερίες τους». Επιπλέον, το δ670 τάχθηκε 
υπέρ της τοποθέτησης «φρουρών και συσκευών ανίχνευσης μεταλλικών 
αντικειμένων σε δηµόσια κτίρια και εκδηλώσεις. Η δραματική αλλαγή τῆς 
στάσης του Αμερικανικού λαού, η οποία επήλθε µετά την 11ης Σεπτεμβρίου 
γίνεται εμφανέστερη ἂν επικαλεστούµε τα πορίσματα της δημοσκόπησης του 

Νοεµβρίου 1995 για λογαριασμότου «ΝΝ και του ΤϊΠπιε. Τότε η πλειοψηφία (5570) 
πίστευε ότι «η ομοσπονδιακή κυβέρνηση είχε γίνει τόσο ισχυρή, ώστε να 
αποτελεί απειλή για τα δικαιώµατα του µέσου πολίτη». 

Σύμφωνα µετο Πατριωτικό Διάταγμα (Ραἰτίοί Αςἲ) -το οποίο προτάθηκε µετά τα 
αιματηρά τροµοκρατικά χτυπήµατα- οι αμερικανικές αρχές έχουν το δικαίωµα 
να παρακολουθούν τις τηλεφωνικές συνδιαλέξεις, να έχουν πρόσβαση στην 
ηλεκτρονική αλληλογραφία, να παραβιάζουν το απόρρητο των προσωπικών 
δεδοµένων, να εισβάλλουν στο οικογενειακό άσυλο χωρίς δικαστικό ένταλµα και 
να συμβουλεύονται τον ιατρικό φάκελο οποιουδήποτε πολίτη εγείρει υποψίες 
για ενδεχόμενη συµµετοχή σε τρομοκρατική οργάνωση. Από το περιεχόµενο και 
το πνεύμα του παραπάνω διατάγματος συνάγεται ότι οποιοσδήποτε ζει στις 
ΗΠΙΑ υπόκειται δυνητικά σε στρατιωτικό νόµο, σε άµεσες εκτοπίσεις και σε επ᾽ 
αόριστον κράτηση χωρίς δίκη και απαγγελία κατηγοριών, µέτρα που εμφανώς 
αλλοιώνουν την λειτουργία της δικαιοσύνης. 

Εν ονόματι της εσωτερικής ασφάλειας και του πολέμου κατά της τρομοκρατίας, 
το πλέγμα των εξουσιών τού ΕΒΙ επεκτάθηκε σε τέτοιο βαθµό, ώστε να ξεπερνά 
ακόµη και την «χρυσή εποχή» του μακαρθισμού, ο οποίος κατά την δεκαετία του 
'50 είχε ως στόχο του τον «κομμουνιστικό δαίμονα». Παράλληλα, στον απόηχο 
των ιστορικών γεγονότων της Ί]ης Σεπτεµβρίου µε εντολή της αμερικανικής 
κυβέρνησης (13 Νοεμβρίου 2001), νοµιµοποιήθηκε η εκδίκαση από ειδικά 
στρατιωτικά δικαστήρια πολιτών που έχουν ξένη υπηκοότητα και είναι ύποπτοι 
για τρομοκρατική δραστηριότητα, κατάσταση που απογυμνώνει παντελώς τους 
πολίτες απὀ τα συνταγματικά τους δικαιώµατα και παραπέμπει ευθέως σε 
δικτατορικές πρακτικές. 


Ἡ ιδεολογία της ασφάλειας: Το νέο αυταρχικό, συντηρητικό νοµικό και 
πολιτικό καθεστώς της Ευρωπαϊκής Ένωσης 

Το βάναυσο γεγονός της Ί1ης Σεπτεµβρίου 2001 επέφερε ραγδαίες, οιζικές 
πολιτικές µεταβολές, αναδεικνύοντας ένα νέο μοντέλο πολιτικής που έχει ως 
πυρήνα την ασφάλεια των πολιτών. Η πλανητική εμβέλεια της δραστηριότητας 
των σύγχρονων τροµοκρατικών δικτύων ανάγκασε τη διεθνή κοινότητα να 
καταφύγει σε θεσµικά και επιχειρησιακά µέτρα, στα οποία η κρατική ασφάλεια 
αντιπαρατίθεται άνισα µετις ατομικές ελευθερίες, τους δημοκρατικούς θεσμούς 
και τα ανθρώπινα δικαιώµατα. Πράγματι, οι δυτικές κυβερνήσεις στο πλαίσιο 
της διεθνούς εκστρατείας εναντίον τῆς τρομοκρατίας εγκαινίασαν µία δέσµη 
αυξημένων αυταρχικών µέτρων µε πρόσχημα και ιδεολογική αφετηρία την 
προάσπιση της ανθρώπινης ζωής. 

Σε παγκόσμιο επίπεδο η συλλογική απάντηση της κρατικής εξουσίας συνίσταται 
στην σκλήρυνση της αντιτροµοκρατικής νομοθεσίας, στην ενίσχυση του 
μηχανισμού καταναγκασμού, στη λήψη µέτρων στην βάση διεθνούς 
συνεργασίας ή ακόµη και στην ποινικοποίηση οποιασδήποτε ριζοσπαστικής, 
ανατρεπτικής συμπεριφοράς ως οιονεί τρομοκρατικής. Στο όνοµα της πρόληψης 
των τροµοκρατικών επιθέσεων και της προστασίας του δηµοσίου συμφέροντος 
σχετικοποιούνται τα δικαιώµατα των πολιτών µε την θεσµοποίηση της 

δυνατότητας τῆς επέμβασης των οργάνων της εκτελεστικής εξουσίας στο πεδίο 
της προσωπικής ελευθερίας και των συλλογικών διεκδικήσεων. 


Ἡ αντιτροµοκρατική νοµοθεσία πολλών χωρών συμπιέζει και απαξιώνει 
δικαιώµατα που συνιστούν προϊόντα μακροχρόνιων κοινωνικών και πολιτικών 
αγώνων. Ειδικότερα, αυξήθηκε ο αριθµός των αυθαίρετων κρατήσεων, των 
περιπτώσεων άρνησης του Γαῦεαπ οοίρηδ και των µεροληπτικών δικών. 
Συγχρόνως, οι παράνομες επιτηρήσεις, οι περιορισμοί στο δικαίωµα της 
συνάθροισης, στην ελευθερία της έκφρασης και του συνεταιρίζεσθαι, οι µη 
εντεταλµένες κατασχέσεις κεφαλαίων, οι απελάσεις νόμιμων κατοίκων και τα 
µέτρα άμεσων απομακρύνσεων χωρίς τις απαραίτητες διαδικαστικές εγγυήσεις 
συγκαταλέγονται στα πλέον προβληµατικά πεδία που έχουν αναδειχθεί µετά 
την 11η Σεπτεµβρίου, κυρίως για τα άτομα και τις οµάδες που ανήκουν στις 
«ύποπτες» μειονότητες. 

Το αντιτροµοκρατικό νοµικό οπλοστάσιο της Ευρωπαϊκής Ἐνωσης 
εμπλουτίστηκε µε τον «ευρω-τρομονόμο», ο οποίος αντανακλά την διαµόρφωση 
στις ευρωπαϊκές φιλελεύθερες δημοκρατίες µίας νέας ισορροπίας μεταξύ 
ελευθερίας και ασφάλειας, βίας και πολιτικής. Σύμφωνα µε αυτό το νοµικό 
πλαίσιο, κάθε εθνικοαπελευθερωτικό κίνηµα, το οποίο καταφεύγει σε µέσα 
πολιτικής βίας, µπορεί να χαρακτηριστεί ως «τρομοκρατία» και τα µέλη του, οι 
οπαδοί του ή οι οικονομικοί ενισχυτές του μπορούν να θεωρηθούν «ως 
«τρομοκράτες», να συλληφθούν, να κρατηθούν πάνω απὀ τα νόμιμα όρια, να 
εκδοθούν, να φυλακιστούν, ακόµη και να βασανιστούν ή να εκτελεστούν, 
διαμέσου της έκδοσής τους στις ἨΠΠΑ, όπου ισχύει η θανατική ποινή. ἩΗ 
Ευρωπαϊκή Επιτροπή αποδέχτηκε έναν ιδιαίτερα διευρυμένο ορισμό της 
τροµοκρατίας , µε αποτέλεσµα να αντιμετωπίζεται ως τρομοκρατική 
συμπεριφορά ένα µεγάλο φάσμα παραδοσιακών μορφών αντιπαράθεσης στις 
δοµές του καπιταλισμού, όπως «η βία του δρόμου» µε πολιτικό, διεκδικητικό 
χαρακτήρα, στην οποία καταφεύγουν συχνά µαχητικοί συνδικαλιστές. 

Στην ταμπέλα της τρομοκρατίας ενσωματώνεται «η έκθεση σε κίνδυνο 
ανθρώπων, αγαθών, ζώων και του περιβάλλοντος», συμπεριφορά που εύκολα 
µπορεί να καταλογιστεί στην μερίδα των αγροτών, οι οποίοι αγωνίζονται κατά 
του πειραματισμού µε γενετικά τροποποιηµένους οργανισμούς. Παράλληλα, 
στην κοινοτική έννομη τάξη προβλέπονται βαριές ποινές για την αθέµιτη 
κατάληψη κρατικών εγκαταστάσεων, µέσων μαζικής µεταφοράς, υποδομών, 
δηµοσίων χώρων ή αγαθών και για τις φθορές που προκαλούνται σε αυτά. 
Καθώς, όµως, οι καταλήψεις στον χώρο εργασίας είναι µία απὀ τις κλασικότερες 
μορφές εργατικής πάλης, µε την κατασταλτική κοινοτική αντιτροµοκρατική 
νοµοθεσία θίγεται το συνδικαλιστικό και κοινωνικό κίνηµα στο σύνολό του. 


Συµπερασματικές παρατηρήσεις - Επίλογος 

Το γεγονός της ΊΊης Σεπτεµβρίου σε συνδυασμό µε µία διαρκή πρωτόγνωρη 
απειλή που εγκαθίδρυσε στη ζωή του δυτικού πολίτη σηματοδότησε την 
επιστροφή της «μεγάλης πολιτικής» µε την έννοια ότι επικαιροποίησε θεματικές 
και διλήµµατα που είχαν αδρανοποιηθεί κατά την διάρκεια τῆς 
μεταψυχροπολεµικής περιόδου. Όι έννοιες του πολέμου, της ειρήνης, της 

πολιτικής βίας, της ζωής, του θανάτου, της συγκρουσιακής πολιτικής, του 
συσχετισμού δυνάµεων, της ισχύος και των πληθυσμών βρέθηκαν εκ νέου στο 
επίκεντρο του πολιτικού στοχασμού, υποσκελίζοντας αναλυτικά εργαλεία, όπως 
η πολιτική των μειοψηφικών ταυτοτήτων, η τοπικότητα και η τοµεακή οργάνωση 
της πολιτικής. 

Μέσα σε ένα κλίµα αντιτροµοκρατίας και προστασίας της εθνικής ασφάλειας, 
τα κράτη υιοθέτησαν µε ισχνή αντίδραση της κοινής γνώμης καταχρηστικές 
πρακτικές και εισήγαγαν συντηρητικούς νόμους και διοικητικές διαδικασίες που 
περιστέλλουν τις ατομικές ελευθερίες, παρεµβαίνοντας στην ιδιωτική σφαίρα. 
Σε παγκόσμιο επίπεδο εκδηλώθηκαν απὀ τον κρατικό μηχανισμό τάσεις 
αυταρχισμού, χειραγώγησης και στρατιωτικοποίησης της κοινωνίας, οι οποίες 
θίγουν το πλέγμα εγγυήσεων των ανθρωπίνων δικαιωμάτων που ιστορικά 
ταυτίζονται µε την δημοκρατική αρχή, τον φιλελευθερισμό και το κράτος 
δικαίου. 

Ἡ καινοφανής τρομοκρατική απειλή μετέτρεψε τον φόβο και την αίσθηση 
κινδύνου σε µόνιµα συναισθήµατα που υποσκάπτουν την εμπιστοσύνη, 
καλλιεργούν την αβεβαιότητα και τροφοδοτούν τη δυσπιστία προς τους θεσμούς 
της πολιτικής δημοκρατίας. Οι ποιοτικές µεταβολές στην διαχείριση της βίας 
συνετέλεσαν στην αναβίωση πρακτικών «έκτακτης ανάγκης», στην 
ισχυροποίηση των εξουσιών του κράτους, στην αυτονόµηση των κρατικών 
μηχανισμών απὀ οποιαδήποτε µορφή κοινωνικού ελέγχου και κατ’ επέκταση 
στην υπονόμευση κάθε άλλου πεδίου πολιτικής δραστηριότητας. 


Μέσα σε ένα διάχυτο πνεύμα µμιλιταρισμού, είναι ανά πάσα στιγµή 
αναμενόμενη η εκ µέρους των ΗΠΑ µεθόδευση νέων εμπόλεμων καταστάσεων, 
των οποίων η διάρκεια, η έκταση και το μέγεθος δεν μπορούν ἐκ των προτέρων 
να προσδιορισθούν. Στο πλαίσιο της αντιτροµοκρατικής πολιτικής, της 
στρατιωτικής επανασυσπείρωσης των κοινωνιών και των νέων αυστηρών 
ρυθµίσεων, η εναλλακτική πολιτική έκφραση των µειοφηφιών, η κοινωνική 
διαμαρτυρία, η έντονη αμφισβήτηση και η συλλογική δράση ελέγχονται και 
καταστέλλονται, καθώς θεωρούνται από την κρατική εξουσία φαινόμενα, που 
ενδεχομένως παραπέμπουν στην τρομοκρατία. 

